钦定古今图书集成/明伦汇编/官常典/第553卷 > 张永
## 钦定古今图书集成/明伦汇编/官常典/第553卷 > 张永

按《宋书张茂度传》，“茂度子永，字景云，初为郡主簿、州
从事，转司徒士曹参军，出补馀姚令，入为尚书中兵
郎。先是，尚书中条制繁杂，元嘉十八年，欲加治撰，徙
永为删定郎，掌其任。二十二年，除建康令，所居皆有
称绩。又除广陵王诞北中郎录事参军。永涉猎书史，
能为文章，善隶书，晓音律，骑射杂艺，触类兼善，又有”
巧思，益为太祖所知。纸及墨皆自营造，上每得永表
启，辄执玩咨嗟，自叹供御者了不及也。二十三年，造
华林园、元武湖，并使永监统，凡诸制署，皆受则于永。
徙为江夏王义恭校尉、中兵参军，越骑校尉、振武将
军、广陵南沛二郡太守。二十八年，又除江夏王义恭
骠骑中兵参军，沛郡如故。永既有才能，所在每尽心
力，太祖谓堪为将。二十九年，以永督冀州青州之济
南乐安、太原三郡诸军事、扬威将军、冀州刺史，督王
元谟、申坦等诸将，经略河南，攻碻磝城，累旬不能拔。
其年八月七日夜，卤开门烧楼及攻车，士卒烧死，及
为卤所杀甚众。永即夜彻围退军，不报告诸将，众军
惊扰，为卤所乘，死败涂地。永及申坦并为统府抚军
将军萧思话所收，系于历城狱。太祖以屡征无功，诸
将不可任责。永等与思话诏曰：“卤既乘利，方向盛冬，
若脱敢送死，兄弟父子自共当之耳。”言及增愤，可以
示张永。申坦又与江夏王义恭书曰：“早知诸将辈如
此，恨不以白刃驱之，今者悔何所及。”三十年，元凶弑
立，起永督青州之东安、东莞二郡诸军事、辅国将军、
青州刺史。司空、南谯王义宣起义，又板永为督冀州、
青州之济南安乐太原三郡诸军事、辅国将军、冀州
刺史。永遣司马崔勋之、中兵参军刘则二军驰赴国
难。时萧思话在彭城，义宣虑二人不相谐缉，与思话
书，劝与永坦怀。又使永从兄长史张畅与永书曰：“近
有都信，具汝刑网之原，可谓虽在缧绁，而复心无愧
矣。萧公平厚，先无嫌隙，见汝翰迹，言不相伤，何其滔
滔称人意邪！当今世故艰迫，义气云起，方藉群贤，共
康时难。当远慕廉、蔺在公之德，近效平、勃忘私之美，
忽此蒂芥，克申旧情。”公亦命萧示以疏达，兼令相执，
共遵此旨。事平，召为江夏王义恭大司马从事中郎，
领中兵。时使百僚献谠言，永以为宜立谏官，开不讳
之路，讲师旅，示安不忘危。世祖孝建元年，臧质反，遣
永辅武昌王浑镇京口。其年，出为扬州别驾从事史。
明年，召入为尚书左丞。时将士休假，年开三番，纷纭
道路。永建议曰：“臣闻开兵从稼，前王以之兼隙，耕战
递劳，先代以之经远。当今化宁万里，文同九服，捐金
走骥，于焉自始。伏见将士休假，多蒙三番，程会既促，
装赴在早。故一岁之间，四驰遥路，或失遽春耜，或违
要秋登，致使公替常储，家阙旧粟，考定利害，宜加详
改。愚谓交代之限，以一年为制，使征士之念，劳未及
积；游农之望，收功岁成。斯则王度无骞，民业斯植矣。”
从之。大明元年，迁黄门侍郎，寻领虎贲中郎将、本郡
中正。三年，迁廷尉。上谓之曰：“卿既与释之同姓，欲使
天下须无冤民。”加宁朔将军，尚书吏部郎，司徒右长
史，寻阳王子房冠军长史。四年，立明堂，永以本官兼
将作大匠。事毕，迁太子右卫率。七年，为宣贵妃殷氏
立庙，复兼将作大匠，转右卫将军。其年，世祖南巡，自
宣城候道东入，使永循行水路。是岁旱，涂迳不通，上
大怒，免。时上宠子新安王子鸾为南徐州刺史，割吴
郡度属徐州。八年，起永为别驾从事史。其年召为御
史中丞。前废帝永光元年，出为吴郡太守，迁度支尚
书。太宗即位，除吏部尚书，未拜，会四方反叛，复以为
吴兴太守，加冠军将军、假节。未拜，以将军假节，徙为
吴郡太守，率军东讨。又为散骑常侍、太子詹事。未拜，
迁使持节、监青、冀、幽、并四州诸军事、前将军、青冀二
州刺史，统诸将讨徐州刺史薛安都，累战克捷，破薛
索儿等，事在《安都传》。又迁散骑常侍、镇军将军、太子
詹事，权领徐州刺史，又都督徐、兖、青、冀四州诸军事，
又为使持节、都督南兖、徐二州诸军事、南兖州刺史，
常侍、将军如故。时薛安都据彭城请降，而诚心不款，
太宗遣永与沈攸之以重兵迎之。加督前锋军事，进军彭城。安都招引北魏之兵，既至，士卒离散。永狼狈
引军还，为卤所追，大败。复值寒雪，士卒离散，永脚指
断落，仅以身免，失其第四子。三年，徙都督会稽东阳、
临海永嘉新安五郡诸军事、会稽太守，将军如故。以
北讨失律，固求自贬，降号左将军。永痛悼所失之子
有兼常哀服制虽除，犹立灵座，饮食衣服，待之如生。
每出行，常别具名车好马，号曰“侍从”，有事辄语左右
“报郎君。”以破薛索儿功，封孝昌县侯，食邑千户。在会
稽，宾客有谢方童等，坐赃下狱死，永又降号冠军将
军。四年，迁使持节、督雍梁南北秦四州郢之竟陵随
二郡诸军事、右将军、雍州刺史。未拜，停为太子詹事，
加散骑常侍、本州大中正。六年，又加护军将军，领石
头戍事，给鼓吹一部。七年，迁金紫光禄大夫，寻复领
护军。后废帝即位，进右光禄大夫，加侍中，领安成王
师，加亲信二十人。又领本州中正。出为吴郡太守，秩
中二千石，侍中、右光禄如故。元徽二年，迁使持节、都
督南兖、徐、青、冀、益五州诸军事、征北将军、南兖州刺
史，侍中如故。永少便驱驰，志在宣力，年虽已老，志气
未衰，优游闲任，意甚不乐。及有此授，喜悦非常，即日
命驾还都。未之镇，值桂阳王休范作乱，永率所领出
屯白下。休范至新亭大桁不守，前锋遂攻南掖门。永
遣人觇贼，既返唱云：“台城陷矣！”永众于此溃散。永亦
弃军奔走，还先所住。南苑以永旧臣，不加罪，止免官
削爵。永亦愧叹发病。三年卒，时年六十六。顺帝昇明
二年，追赠侍中、右光禄大夫。